Fl-4 ta' Diċembru 2015, il-Kunsill approva t-test ta' kompromess miftiehem mal-Parlament Ewropew dwar il-proposta għal direttiva dwar l-użu tad-data fir-reġistru tal-ismijiet tal-passiġġieri (PNR) għall-prevenzjoni, l-iskoperta, l-investigazzjoni u l-prosekuzzjoni ta' reati terroristiċi u delitti serji. "Il-kompromess miftiehem illum ser jippermetti lill-UE tistabbilixxi sistema effettiva tal-PNR li tirrispetta għalkollox id-drittijiet u l-libertajiet fundamentali", qal Etienne Schneider, Viċi Prim Ministru tal-Lussemburgu, Ministru għas-Sigurtà Interna u President tal-Kunsill. Id-direttiva għandha l-għan li tirregola t-trasferiment mil-linji tal-ajru lejn l-istati membri ta' data tal-PNR tal-passiġġieri fuq titjiriet internazzjonali, kif ukoll l-ipproċessar ta' din id-data mill-awtoritajiet kompetenti. Id-direttiva tistabbilixxi li d-data tal-PNR miġbura tista' tiġi pproċessata biss għall-prevenzjoni, l-iskoperta, l-investigazzjoni u l-prosekuzzjoni ta' reati terroristiċi u delitti serji. B'din id-direttiva l-ġdida, il-kumpanniji tal-ajru ser ikollhom l-obbligu li jipprovdu lill-awtoritajiet tal-istati membri d-data tal-PNR għat-titjiriet li jidħlu jew li joħorġu mill-UE. Id-direttiva tippermetti wkoll, iżda ma tobbligax, lill-istati membri sabiex jiġbru d-data tal-PNR ta' titjiriet magħżula ġewwa l-UE. Kull stat membru ser jintalab jistabbilixxi l-hekk imsejħa Unità tal-Informazzjoni dwar il-Passiġġieri, li ser tirċievi d-data tal-PNR mingħand il-kumpanniji tal-ajru. Ir-regoli l-ġodda joħolqu standard tal-UE għall-użu ta' din id-data u jinkludu dispożizzjonijiet dwar: l-iskopijiet li għalihom data tal-PNR tista' tiġi pproċessata fil-kuntest tal-infurzar tal-liġi (analiżi tal-passiġġieri qabel il-wasla tagħhom f'dak li jirrigwarda kriterji ta' riskju stabbiliti minn qabel jew sabiex jiġu identifikati persuni speċifiċi; l-użu f'investigazzjonijiet/prosekuzzjonijiet speċifiċi; kontribut fl-iżvilupp ta' kriterji tal-valutazzjoni tar-riskju); l-iskambju ta' din id-data bejn l-istati membri u bejn stati membri u pajjiżi terzi; il-ħażna (għall-bidu d-data ser tinżamm għal 6 xhur, u wara tkun moħbija u tinħażen għal perjodu ieħor ta' erba' snin u nofs, bi proċedura stretta ta' aċċess għad-data sħiħa); protokolli u formati ta' data komuni biex id-data tal-PNR tintbagħat mill-kumpanniji tal-ajru lill-Unitajiet tal-Informazzjoni dwar il-Passiġġieri; u salvagwardji b'saħħithom f'dak li jirrigwarda l-protezzjoni tal-privatezza u tad-data personali, inkluż ir-rwol tal-awtoritajiet nazzjonali ta' sorveljanza u l-ħatra obbligatorja ta' uffiċjal tal-protezzjoni tad-data f'kull Unità tal-Informazzjoni dwar il-Passiġġieri. Illum il-ġurnata d-data tal-PNR hija diġà maħżuna fis-sistemi ta' prenotazzjoni tal-kumpanniji tal-ajru. Din fiha informazzjoni mogħtija mill-passiġġieri lill-kumpanniji tal-ajru meta jibbukkjaw titjira u meta jagħmlu check-in għal titjiriet. Id-data tal-PNR tinkludi l-isem, id-dati tal-ivvjaġġar, l-itinerajru tal-ivvjaġġar, l-informazzjoni dwar il-biljetti, dettalji dwar il-kuntatti, l-aġent tal-ivvjaġġar fejn it-titjira kienet ipprenotata, il-mezzi ta' kif sar il-ħlas, in-numru tal-post fuq l-ajruplan u informazzjoni dwar il-bagalji. L-użu ta' din id-data minn korpi tal-infurzar tal-liġi tal-istati membri f'każijiet speċifiċi mhu xejn ġdid: Diversi stati membri diġà jużaw id-data tal-PNR għal skopijiet tal-infurzar tal-liġi, jew fuq il-bażi ta' leġislazzjoni speċifika jew fuq il-bażi ta' setgħat legali ġenerali. Il-ġbir u l-użu ta' data tal-PNR kien essenzjali fil-ġlieda kontra ċerti reati transfruntieri, bħat-traffikar tad-drogi fil-bnedmin jew it-traffikar tat-tfal. Madankollu, s'issa għad m'hemm l-ebda approċċ komuni fl-UE kollha. Ir-Renju Unit u l-Irlanda għażlu li jipparteċipaw f'din id-direttiva. Id-Danimarka mhix qed tipparteċipa. Il-passi li jmiss Kumitat tal-Parlament għal-Libertajiet Ċivili, il-Ġustizzja u l-Intern huwa mistenni jieħu l-vot dwarha dalwaqt. Id-direttiva mbagħad tiġi ppreżentata, wara reviżjoni mill-ġuristi-lingwisti, lill-Parlament Ewropew għal vot fl-ewwel qari, u lill-Kunsill għall-adozzjoni. Ladarba tiġi adottata, l-istati membri ser ikollhom sentejn biex idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma' din id-direttiva. Data tar-reġistru tal-ismijiet tal-passiġġieri (informazzjoni ġenerali) Ara l-paġna tal-laqgħa